ΓΡΑΠΤΗ ΕΡΩΤΗΣΗ P-0395/00

υποβολή: Dorette Corbey (PSE) προς την Επιτροπή

(8 Φεβρουαρίου 2000)

Θέμα: Οι ποσοστώσεις που επιβάλλει ο Καναδάς για το κυνήγι της φώκιας

Ο Καναδός Υπουργός Αλιείας και Ωκεανών Herb Dhalrwal, ανακοίνωσε προσφάτως τις ποσοστώσεις όσον αφορά το κυνήγι της φώκιας. Για το έτος 2000, οι ποσοστώσεις έχουν ορισθεί σε 275.000 για τις λευκότριχες γροιλανδικές φώκιες και 10.000 για τις κυανότριχες λοφιοφόρες φώκιες. Αν και οι ποσοστώσεις αυτές είναι οι ίδιες με τις περσινές, οφείλουμε ναπενθυμίσουμε ότι κατά τα προηγούμενα έτη είχε παρατηρηθεί σημαντική αύξηση (τετραπλασιασμός των ποσοστώσεων έναντι εκείνων του 1995).

Σύμφωνα με μελέτες που δημοσίευσαν επιστημονικά περιοδικά όπως το Marne Mammal Science (Ιούλιος 99) Conservation Biology (28.10.99), οι φώκιες (λευκότριχες γροιλανδικές φώκιες) που πραγματικά θηρεύτηκαν στον Καναδά και τη Γροιλανδία κατά το παρελθόν έτος ήταν της τάξης των 417.000 έως 533.000. Εάν με τον όρο βιώσιμο κυνήγι νοούμε το κυνήγι που δεν συνεπάγεται μείωση του πληθυσμού (όταν η αναπαραγωγή αντικαθιστά τις απώλειες), ο αριθμός των θηρευομένων ζώων θα πρέπει, σύμφωνα με τις ως άνω μελέτες να κυμαίνεται μεταξύ 93.000 και 264.000. Κατά συνέπεια, απαιτείται να αναθεωρηθούν προς τα κάτω οι ποσοστώσεις όσον αφορά το κυνήγι της φώκιας.

1. Έχει λάβει γνώση η Επιτροπή των άρθρων που δημοσίευσαν τα ως άνω επιστημονικά περιοδικά;

2. Πώς συμβιβάζονται, κατά την άποψη της Επιτροπής, οι ποσοστώσεις που όρισε η κυβέρνηση του Καναδά με τα πορίσματα των εν λόγω μελετών;

3. Είναι διατεθειμένη η Επιτροπή να αναλάβει πρωτοβουλίες, προκειμένου να ζητήσει από την καναδική κυβέρνηση να αναπροσαρμόσει την πολιτική της; Εάν ναι ποιες;

4. Είναι σε θέση η Επιτροπή να παράσχει πληροφορίες όσον αφορά την τήρηση της οδηγίας (83/129/ΕΟΚ)(1) σχετικά με τις φώκιες, όπως τροποποιήθηκε το 1985 και 1989; Μπορεί να βεβαιώσει η Επιτροπή ότι τα κράτη μέλη τηρούν πράγματι την εν λόγω οδηγία;

(1) ΕΕ L 91 της 9.4.1983, σελ. 30.

Απάντηση της κας Wallstrm εξ ονόματος της Επιτροπής

(10 Μαρτίου 2000)

Η Επιτροπή γνωρίζει τις επιστημονικές δημοσιεύσεις στις οποίες αναφέρεται το Αξιότιμο Μέλος του Κοινοβουλίου.

Οι ποσοστώσεις για την θήρευση της γροιλανδικής φώκιας και της λοφοφόρου φώκιας στον Καναδά έχουν παραμείνει αμετάβλητες από το 1996 και κανένα από τα είδη δεν θεωρείται ως απειλούμενο με εξαφάνιση, σύμφωνα με τον ερυθρό κατάλογο των απειλούμενων με εξαφάνιση ζώων της Διεθνούς Ένωσης για την διατήρηση της φύσης και των φυσικών πόρων (International Union for conservation of nature and natural resources-IUCN). Η Επιτροπή θεωρεί ότι οι καναδικές αρχές έχουν συνείδηση των προβλημάτων όσον αφορά την σχέση μεταξύ ποσοστώσεων και πραγματικών επιπέδων απολήψεων και ότι για τον λόγο αυτό διενεργήθηκε, το 1999, εκτεταμένη επιθεώρηση των πληθυσμών γροιλανδικής φώκιας από το καναδικό Υπουργείο Αλιείας και Ωκεανών, της οποίας τα τελικά αποτελέσματα αναμένονται για την άνοιξη του 2000. Κατά συνέπειαν, η Επιτροπή δεν αντιλαμβάνεται τους λόγους μιας σχετικής παρέμβασης.

Η Επιτροπή δεν έχει λόγους ναποθέσει ότι δεν εφαρμόζεται ορθά στα κράτη μέλη η οδηγία 83/129/ΕΟΚ του Συμβουλίου της 28ης Ιουνίου 1983 σχετικά με την εισαγωγή, στα κράτη μέλη, δερμάτων ορισμένων νεογνών φώκιας και προϊόντων που προέρχονται από αυτά, η οποία αφορά μόνο τις γούνες λευκότριχων νεογνών γροιλανδικής φώκιας και κυανότριχων νεογνών λοφοφόρου φώκιας. Μερικά χρόνια πριν, η λανθασμένη κωδικοποίηση αρνακίδων δημιούργησε την εντύπωση της εισήχθησαν δέρματα λευκότριχης φώκιας στην Κοινότητα. Η απόληψη, για εμπορικούς σκοπούς, της λευκότριχης και κυανότριχης φώκιας, είναι παράνομη στον Καναδά. Ως αποτέλεσμα του μέτρου αυτού, φαίνεται ότι έσβησε το εμπόριο των εν λόγω ειδών δερμάτων φώκιας.